"ક્વૉડ"ની શરૂઆત ૨૦૦૭માં તત્કાલિન અમેરિકી વાઇસ પ્રેસિડેન્ટ ડિક ચેની અને જાપાનીઝ વડા પ્રધાન શિન્ઝો એબે દ્વારા કરવામાં આવી હતી, જેમાં પછીથી એ સમયના ઓસ્ટ્રેલિયન અને ભારતીય વડા પ્રધાનો જ્હોન હાવર્ડ અને મનમોહન સિંઘ પણ એને ટેકો આપવા વિશે સહમત થયા હતા. સોવિયત યુનિયન પડી ભાંગ્યું હોઈ એના પરિણામસ્વરૂપ ૧૯૯૨માં અગાઉથી જ યુ.એસ. અને ભારત સંયુક્તપણે નૌકાદળોની વાર્ષિક ‘માલાબાર કવાયત’ની શરૂઆત કરી ચૂક્યા હતા. વર્ષ ૨૦૦૭માં જાપાનના ઓકિનાવા ટાપુથી દૂર, જાપાનના મેરીટાઇમ સેલ્ફ-ડિફેન્સ ફોર્સ (જાપાની નોકાદળ) જોડે ભારતીય અને અમેરિકી નૌકાદળો દ્વારા માલાબાર ક્વાયત કરવામાં આવી હતી. વધુમાં, ઓસ્ટ્રેલિયા અને સિંગાપોર પણ બંગાળની ખાડીમાં માલાબાર કવાયતમાં જોડાયા, જે પછી એ દ્વિપક્ષીય મામલો રહ્યો નહિ. ઓસ્ટ્રેલિયાએ આમ તો ૨૦૦૮માં માલાબાર કવાયત અને ક્વૉડમાંથી સહકાર પાછો ખેંચી લીધો હતો, તેમ છતાં એણે યુ.એસ. સાથેનો લશ્કરી સહકાર અન્યત્ર પાછો ખેંચ્યો નહિ. સાલ ૨૦૧૫થી તો જાણે જાપાન એ માલાબાર કવાયતનો કાયમી સહભાગી બની ગયું છે. અને હવે, ક્વૉડના પુનઃ પ્રારંભ સાથે, સંભવ છે કે આ વાર્ષિક લશ્કરી કવાયત ભારત દ્વારા યોજવામાં આવે, જેમાં ઓસ્ટ્રેલિયા સામેલ થશે. હવે સવાલ થાય કે, જાપાન અને ઓસ્ટ્રેલિયા જોડે લાંબા સમયથી ચાલી રહેલ મૈત્રીભાવ યથાવત રાખતાં, ટ્રમ્પ વહીવટીતંત્ર ભારત સાથેની વોશિંગ્ટન લશ્કરી વ્યૂહાત્મક ભાગીદારીને કઈ રીતે જુએ છે. એનો જવાબ મેળવવા, યુ.એસ. રાજ્ય સચિવ રેક્સ ટિલર્સનના પ્રવચન "ડિફાઈનિંગ આવર રિલેશનશિપ વિથ ઇન્ડિયા ફોર નેક્સ્ટ સેન્ચ્યુરી"નો સંદર્ભ લેવો મહત્ત્વનું નીવડી શકે. આગામી સદીમાં ભારત સાથે યુએસના સંબંધો પર પ્રકાશ પાડતું એ પ્રવચન ઓક્ટોબરમાં વોશિંગ્ટન ડીસીમાં સેન્ટર ફોર સ્ટ્રેટેજિક એન્ડ ઇન્ટરનેશનલ સ્ટડીઝમાં આપવામાં આવ્યું હતું. નોંધનીય હતું કે, ટીલરસને ચીનના ઉદયને દાબવાના હાલના ઇન્ડો-યુએસ-જાપાનીઝ પ્રયત્નોમાં ઓસ્ટ્રેલિયાને સામેલ કરવાની હાંકલ કરી છે. ભારતે, અલબત્ત, લગભગ તરત જ, આ પ્રસ્તાવિત પુનરાવર્તિત ક્વૉડ સાથે આગળ વધવા વિશે, આ જોગવાઈની ‘પદ્ધતિઓ’ પર લેખિત સહમતી બાકી રાખતાં, પોતાની તત્પરતાનો સંકેત આપી દીધો. અને કેમ ન હોય! આખરે તો ભારત પહેલેથી જ વોશિંગ્ટનનો "મેજર ડિફેન્સ પાર્ટનર" (સંરક્ષણનો મુખ્ય ભાગીદાર) છે, જેના લીધે તેના માટે અમેરિકાના લશ્કરી ઔદ્યોગિક સંકુલથી હાઇ-ટેક હથિયારો ખરીદવું શક્ય બન્યું છે. તેમ જ, લોજિસ્ટિક્સ એક્સ્ચેન્જ મેમોરેન્ડમ ઓફ એગ્રીમેન્ટ પણ અમલમાં આવ્યું છે, જેના થકી હવે યુ.એસ. પોતાના લશ્કરી વિમાનો અને જહાજો માટે ભારતના લશ્કરી થાણાં વાપરી શકશે.